b'\n_START_ARTICLE_\nNasjonale ID-kort innen E\xc3\x98S\n_START_PARAGRAPH_\nNasjonale identitetskort innen E\xc3\x98S er utstedt av medlemslandene i Det europeiske \xc3\xb8konomiske samarbeidsomr\xc3\xa5de (E\xc3\x98S), alts\xc3\xa5 landene i EU, samt Island, Liechtenstein og Norge, og kan brukes som reisedokument innen E\xc3\x98S og Sveits. I noen land, slik som Spania, Italia og Hellas, er det krav om at alle borgere m\xc3\xa5 b\xc3\xa6re nasjonale ID-kort eller pass overalt, hvilket ogs\xc3\xa5 gjelder utenlandske bes\xc3\xb8kere._NEWLINE_I 2015 var det fire E\xc3\x98S-land som enn\xc3\xa5 ikke utstedte slike nasjonale ID-kort: Danmark, Island, Norge og Storbritannia. Statsborgere i disse landene m\xc3\xa5tte dermed bruke pass for \xc3\xa5 ut\xc3\xb8ve friheten til \xc3\xa5 bevege seg over grensene innen E\xc3\x98S. Pass eller ID-kort kontrolleres vanligvis ikke av noen grensekontroller innenfor Schengen-omr\xc3\xa5det, men de kontrolleres ofte av flyplasser og hotell.\n_START_SECTION_\nNorge\n_START_PARAGRAPH_\nNorge gikk i 2007 inn for \xc3\xa5 innf\xc3\xb8re dem fra 2013. Prosjektet har etter dette blitt utsatt flere ganger, samtidig som kostnadsanslaget har \xc3\xb8kt fra 14 millioner til 700 millioner. Den norske staten utsteder per mars 2019 ikke nasjonale ID-kort. I mars 2015 la regjeringen fram et lovforslag om nasjonalt ID-kort for Stortinget, med planlagt innf\xc3\xb8ring i 2017 sammen med nye pass. I 2018 var kortet enn\xc3\xa5 ikke klart, og Justisdepartementet anslo at det ville v\xc3\xa6re klart f\xc3\xb8rst i 2020. Grunnen til utsettelsene og de \xc3\xb8kte kostnadene er at sikkerhetskravene b\xc3\xa5de til pass og id-kort har \xc3\xb8kt fra dem som ble stilt i 2007. Det blir ogs\xc3\xa5 stilt h\xc3\xb8ye krav til design. _NEWLINE_Justisdepartementet sendte i mars 2019 et nytt forslag p\xc3\xa5 h\xc3\xb8ring om ytterligere krav som m\xc3\xa5 bli klare f\xc3\xb8r man g\xc3\xa5r videre. Man er usikker p\xc3\xa5 om \xc3\xb8rer m\xc3\xa5 v\xc3\xa6re synlige p\xc3\xa5 dem som har religi\xc3\xb8se hodeplagg og vil ha en debatt om dette. Det kom 1071 h\xc3\xb8ringssvar, hovedsakelig vedr\xc3\xb8rende muslimers og sikhers rett til \xc3\xa5 d\xc3\xb8lge sine \xc3\xb8rer. Skattedirektoratet vil ha nye m\xc3\xa5ter for \xc3\xa5 avgj\xc3\xb8re identitet og har en lang rekke andre synspunkter._NEWLINE_Bankene har, med st\xc3\xb8tte fra politi og sikkerhetsmilj\xc3\xb8, bedt om \xc3\xa5 bli frigjort fra oppgaven med \xc3\xa5 utstede ID-kort, og sier at det skal v\xc3\xa6re et ansvar for statlige myndigheter. Noen banker har allerede sluttet \xc3\xa5 utstede ID-kort, slik at folk m\xc3\xa5 ta med passet sitt for slike ting som kj\xc3\xb8p med kredittkort eller kj\xc3\xb8p av forskrevne medisiner \xe2\x80\x93 hvis de ikke har et f\xc3\xb8rerkort. Nasjonale ID-kort planlegges som alternativ til f\xc3\xb8rerkort og ID-kort fra banker. Kun norske statsborgere kan f\xc3\xa5 dem, men utenlandske pass er gyldige som legitimasjon i Norge.\n_START_SECTION_\nSverige\n_START_PARAGRAPH_\nSverige innf\xc3\xb8rte et nasjonalt id-kort i 2005, for \xc3\xa5 brukes til reiser i Schengen-omr\xc3\xa5det. Det kan kun f\xc3\xa5s av svenske statsborgere og er gyldig i hele Europa (unntatt Russland, Hviterussland, Tyrkia og Ukraina) og til Dominica, franske oversj\xc3\xb8iske territorier, Georgia, Montserrat og ved pakkereiser til Tunisia og Akaba i Jordan. Det kan imidlertid ikke brukes for \xc3\xa5 forlate Sverige p\xc3\xa5 et direktefly, til land utenfor b\xc3\xa5de EU og Schengen (f.eks. Serbia). Til 2015 var det ikke heller tillatt \xc3\xa5 fly direkte til EU-land utenfor Schengen, f.eks. til Storbritannia, noe som var et brudd mot EU-regler innf\xc3\xb8rt 2006  og det ble korrigert etter krav fra EU-kommisjonen._NEWLINE_Sverige har ytterligere et statlig id-kort innf\xc3\xb8rt i 2009. Det bestilles hos Skatteverket og har ikke informasjon om statsborgerskap og kan ikke brukes utenfor Norden. Det ble innf\xc3\xb8rt fordi bankene hadde innf\xc3\xb8rt h\xc3\xb8ye sikkerhetskrav for \xc3\xa5 f\xc3\xa5 deres id-kort, slik at mange som ikke var svenske statsborgere, ikke kunne f\xc3\xa5 id-kort. Utenlandske pass, inkludert EU-pass, var da vanligvis ikke gyldige som legitimasjon.\n_START_SECTION_\nStorbritannia\n_START_PARAGRAPH_\nI Storbritannia innf\xc3\xb8rte myndighetene nasjonale ID-kort i 2008, men ordningen ble avviklet i 2010, p\xc3\xa5 grunn av kobling til database med sensitiv personlig informasjon.\n_START_SECTION_\nIrland\n_START_PARAGRAPH_\nI Irland ble det innf\xc3\xb8rt nasjonale ID-kort i 2015.  Det tok \xc3\xa5tte m\xc3\xa5neder fra planene ble offentliggjort til innf\xc3\xb8ring. Irland bruker de samme sikkerhetsregler og prosedyre som for pass, og derfor blir det ingen nye sikkerhetsproblem.\n_START_SECTION_\nAndre europeiske land\n_START_PARAGRAPH_\nI EU-landene Belgia, Bulgaria, Kypros, Frankrike, Hellas, Italia, Kroatia, Latvia, Luxembourg, Nederland, Polen, Portugal, Romania, Slovakia, Slovenia, Spania, Tsjekkia, Tyskland og Ungarn m\xc3\xa5 man ha og kunne vise identifikasjon til politi, som kan kreve det \xc3\xa5 f\xc3\xa5 se det. Pass er gyldig legitimasjon, men staten eller kommune (varierer) utsteder ogs\xc3\xa5 nasjonale ID-kort til alle borgere, og de gjelder for reise til alle EU-/E\xc3\x98S-land. Fordi borgere i disse landene er vant til \xc3\xa5 ha sine nasjonale ID-kort, kan de reise innen EU og det meste av Europa uten bekymringer om pass.'